《游峡山寺子听用昌黎山石诗韵并效其体次韵同作》
清代·江人镜

云木合沓烟火微，迎人入峡山鸟飞。短篷初系晚炊作，半江水鸟知鱼肥。

楼台下上架岩谷，十日暗雨游人稀。穿林紫笋未成竹，解馋则可难慰饥。

软莎缓踏不用屐，两三结伴寻禅扉。入门摩挲古碑碣，山茶绰约含春霏。

仄径盘纡石凹凸，天光不漏松四围。倚栏豁眼看悬瀑，寒气砭骨思添衣。

山僧何缘得真赏，终岁落寞逃尘鞿。吾侪恐贻老猿笑，故里有山胡不归。

作者简介：江人镜，字云彦，号蓉舫，婺源人。道光己酉举人，历官两淮盐运使。有《知白斋诗钞》。